钦定古今图书集成/历象汇编/庶征典/第013卷 > 《书异》宋·丁谓
## 钦定古今图书集成/历象汇编/庶征典/第013卷 > 《书异》宋·丁谓

淳化元年，许夏旱，五月乙卯，震雨雹，大风拔木，屋瓦
悉飘，人以为神龙所经，虽骇而不异。士同其辞，大夫
曰：“然。吁，可悯也。《春秋》书灾异于其国之君，膺之谈有
流变，则方访诸卜史，顾其政事，贬往而修来，以应天
之变，以成天之戒，是天不虚谪，人有诚应也。今则不
然，都诸侯之位，灾异属之，则曰‘非吾土也，其天王膺’”
之，又曰：“在吾治内，吾将闻之，示吾不政也。”于是又止
之。民命系之，部邑倚之，事有善则曰“吾之力及之”，不
祥则曰“系邦国之历数。”在人主之修复也。忌人言而
耻言于人，曷见其访卜史也？断历数而推之于人主，
曷见其顾政事也？人君得闻之，而审之，以贬损而应
之，斯可矣，矧又畏而不使闻之乎？《语》曰：“迅雷风烈必
变。”畏天怒也。况若此之异耶？苟为政者见而不顾，则
苍生何恃哉？天之警戒何示哉？仲尼书之于经，盖垂
训也，况目之乎？岂观书者不取古乎？为政者将违天
乎？呜呼！欲共理者慎求诸！